A BIZOTTSÁG 834/2008/EK RENDELETE
(2008. augusztus 22.)
a sertéshúsra vonatkozó egyes információk tagállamok és Bizottság közötti cseréjéről szóló 1319/2006/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló, 2007. október 22-i 1234/2007/EK tanácsi rendeletre (1) (az egységes közös piacszervezésről szóló rendelet) és különösen annak 192. cikke (2) bekezdésére, összefüggésben 4. cikkével,
mivel:
(1)
Az 1319/2006/EK bizottsági rendelet (2) szerint a tagállamoknak minden héten legkésőbb csütörtökig kell közölniük a Bizottsággal bizonyos, az előző hétre vonatkozó árjegyzéseket.
(2)
Annak érdekében, hogy a piac irányítása szempontjából a lehető legnaprakészebb információk álljanak rendelkezésre, és figyelembe véve az információtovábbítás területén elért technológiai eredményeket, szükségesnek tűnik az adatszolgáltatásra rendelkezésre álló időtartamot lerövidíteni.
(3)
Az 1319/2006/EK rendeletet ezért ennek megfelelően módosítani kell.
(4)
Annak érdekében, hogy a tagállamok alkalmazkodni tudjanak az adatszolgáltatás új határidejéhez, indokolt ezt a rendeletet 2008. szeptember 1-jétől alkalmazni.
(5)
Az e rendeletben előírt intézkedések összhangban vannak a mezőgazdasági piacok közös szervezésével foglalkozó irányítóbizottság véleményével,
ELFOGADTA EZT A RENDELETET:
1. cikk
Az 1319/2006/EK rendelet 1. cikke (1) bekezdésének bevezető mondata helyébe a következő szöveg lép:
„A tagállamok minden héten, legkésőbb szerda (brüsszeli idő szerint) 12 óráig közlik a Bizottsággal az előző hétre vonatkozóan:”
2. cikk
Ez a rendelet az Európai Unió Hivatalos Lapjában való kihirdetését követő hetedik napon lép hatályba.
Ezt a rendeletet 2008. szeptember 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2008. augusztus 22-én.